Uficių galerija, vidinis kiemas tarp dviejų galerijos sparnų, naktinis apšvietimas, toliau – Vekjo rūmų bokštas
**Uficių galerija** (it. *Galleria degli Uffizi*) – vienas seniausių ir garsiausių pasaulio meno muziejų, esantis Florencijoje, Italijoje. Sutrumpintai − *Uficiai*.

Galerijos kolekcijoje yra vieni žymiausių paveikslų meno istorijoje, kaip S. Botičelio „*Veneros gimimas*", L. da Vinčio „*Geroji naujiena*" ir daugelis kitų.

Istorija
--------

Pastatas buvo pradėtas statyti 1560 m. *Giorgio Vasari* pagal Medičių giminės Toskanos kunigaikščio *Cosimo I de' Medici* užsakymą. Pagal *Giorgio Vasari* (kuris mirė 1574 m.) brėžinius statybas tęsė *Alfonso Parigi* ir *Bernardo Buontalenti*. Pasagos formos pastatas baigtas 1581 m. ir pasižymėjo ypač ilgu vidiniu kiemu, kuris atsiveria į Arno upę.

 „Vazario koridorius" išeinantis iš Vekijo rūmų į Uficių galeriją.
Iš pradžių pastate įsikūrė valstybės administracijos valdininkai (iš to kilo pavadinimas: lot. *Uffizi* 'raštinė, kontora'), tribunolas, archyvas ir netgi teatras. Tik maža dalis, vad. *Uficių tribūna*, buvo skirta Medičių šeimos meno kolekcijai. Ilgainiui galerijai buvo skiriama vis daugiau vietos, pakol visas pastatas nevirto vienu muziejumi. Išmirus Medičių šeimai (vyriškajai linijai) 1737 m. pagal susitarimą su paveldėtojais pastatas ir meno kolekcija atiteko valstybei ir 1769 m. muziejus atidarytas viešam lankymui.

XIX a. pirmoje pusėje pastatytos žymių Florencijos miesto veikėjų skulptūros portike dar pagal originalų *Giorgio Vasari* sumanymą. Muziejui priklauso riboto lankymo „Vazario koridorius" – uždaro tipo tiltas-koridorius, suprojektuotas *Giorgio Vasari* 1565 m. tam, kad sujungti kunigaikščio rezidencijas Vekjo ir Piti rūmus. „Vazario koridorius" kerta dalimi Uficių galeriją ir eina per Arno upę Piti rūmų link.

1993 m. šalia pastato sprogo automobilyje bomba, kuri dalinai apgadino sienas. Žuvo 5 žmonės. Beveik aišku, kad tai buvo mafijos išpuolis dėl tuo metu suaktyvėjusios Italijos policijos antimafijinių veiksmų.

Nuo 2006 m. vykdomas Uficių galerijos praplėtimo projektas, kurio tikslas praplėsti meno ekspozicijos plotą nuo 6 000 iki 13 000 m². 2008 m. duomenimis galeriją aplankė virš 1,5 mln. lankytojų.

Kolekcija
---------

 Uficių galerijos atsivėrimas į Arno upę.
 Uficių tribuna, apie 1775 m. Johann Zoffany paveikslas. Kai kurių vaizduojamų kūrinių tribunoje nebuvo.
Uficių galerijoje eksponuojami žymiausių italų ir kt. šalių menininkų, daugiausia renesanso ir baroko laikotarpių darbai. Taip pat yra antikos meno kūrinių.

Žymiausi darbai:

* L. da Vinčio „*Geroji naujiena*", „*Išminčių pagarbinimas*"
* S. Botičelio „*Pavasaris*", „*Veneros gimimas*"
* Ticiano „*Flora*", „*Urbino Venera*"
* Džoto Badia poliptikas, „Visų šventųjų Madona"
* Čimabujės „*Maesta*"
* Rafaelio „*Popiežius Leonas X su kardinolais Giulio de' Medici ir Luigi de' Rossi*", „*Madona su dagiliu*"
* Paolo Učelo „*San Romano mūšis*"
* P. dela Frančeskos „*Hercogas Federico da Montefeltro ir hercogienė Battista Sforza*" diptikas
* Fra Filipo Lipio „*Madona su Kūdikiu ir 2 angelai*"
* A. del Verokjo „*Kristaus krikštas*"
* Karavadžo „*Bakchas*", „*Izaoko paaukojimas*", „*Medūza*"
* Parmidžanino „*Madona ilgu kaklu*"
* Dučo „*Ručelajų Madona*"
* Mantenjos „*Uficių triptikas*"
* Koredžo „*Kūdikio pagarbinimas*"
* Kranacho vyresniojo „*Adomas ir Ieva*"
* Mikelandželo „*Doni Tondo*"
* Rembranto „*Autoportretas, kaip jauno vyro*", „*Seno vyro portretas*"
* Hugo van der Guso „*Portinario poliptikas*"
* Simonės Martinio ir Lipo Memio „*Geroji naujiena*"
* Pjero di Kozimo „*Andromedos išlaisvinimas*"

bei daugelis kt.

Galerija
--------

* Uficių galerija, vidinis kiemas Uficių galerija, vidinis kiemas
* Uficių galerijos fasadas nuo Arno upės Uficių galerijos fasadas nuo Arno upės
* Uficių galerija, salė Uficių galerija, salė
* „Imtynininkai", antikinė skulptūra „Imtynininkai", antikinė skulptūra
* Petrarkos skulptūra Petrarkos skulptūra
* Džoto skulptūra Džoto skulptūra
* Leonardo da Vinčio skulptūra Leonardo da Vinčio skulptūra
* Donatelo skulptūra Donatelo skulptūra

Paveikslų kolekcija
-------------------

* S. Botičelis. „Veneros gimimas" S. Botičelis. *„Veneros gimimas"*
* S. Botičelis. „Pavasaris" S. Botičelis. *„Pavasaris"*
* Ticianas. „Urbino Venera" Ticianas. *„Urbino Venera"*
* Leonardas da Vinčis. „Geroji naujiena" Leonardas da Vinčis. *„Geroji naujiena"*
* Paolas Učelas. „San Romano mūšis"Paolas Učelas. *„San Romano mūšis"*
* A. del Verokijo „Kristaus krikštas" A. del Verokijo *„Kristaus krikštas"*
* Rafaelis. „Popiežius Leonas X su kardinolais Giulio de'Medici ir Luigi de'Rossi" Rafaelis. *„Popiežius Leonas X su kardinolais Giulio de'Medici ir Luigi de'Rossi"*
* Karavadžas. „Bakchas" Karavadžas. *„Bakchas"*

Išnašos
-------

1. ↑  „I dossier del Touring Club Italiano 2009" (PDF). Suarchyvuotas originalas (PDF) 2011-04-09. Nuoroda tikrinta spalio 24, 2011. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)

Koordinatės: 43°46′07″š. pl. 11°15′19″r. ilg.﻿ / ﻿43.768639°š. pl. 11.255214°r. ilg.﻿ / 43.768639; 11.255214

Nuorodos
--------

|  |  |
| --- | --- |
|  | **Vikiteka: Uficių galerija** – vaizdinė ir garsinė medžiaga  |

* Uficių galerija Archyvuota kopija 2016-12-03 iš Wayback Machine projekto.
* Uficių galerija Google meno projekte